**INFORMATĪVAIS ZIŅOJUMS**

**par 2016. gada 10.-11. aprīļa neformālajā Eiropas Savienības Enerģētikas ministru sanāksmē izskatāmajiem jautājumiem**

**1. Neformālās Enerģētikas ministru sanāksmes darba kārtības jautājumi**

Nīderlandes prezidentūra (turpmāk – Prezidentūra) 2016. gada  
10.-11.aprīlī Amsterdamā, Nīderlandē, organizē neformālo Eiropas Savienības (turpmāk – ES) Enerģētikas ministru sanāksmi (turpmāk – sanāksme), kuras galvenais vadmotīvs ir "Nākotnes elektroenerģijas tirgus modelis un reģionālo tirgu loma". Lai veicinātu atvērtas diskusijas Prezidentūra līdztekus Eiropas Komisijas un dalībvalstu pārstāvjiem ir aicinājusi sanāksmē piedalīties arī NVO un biznesa pārstāvjus. Diskusijas sanāksmes laikā balstīsies gan uz Eiropas Komisijas Paziņojuma “Sabiedriskā apspriešanas sākšana par jaunu elektroenerģijas tirgus modeli”[[1]](#footnote-1) (turpmāk – Paziņojums), gan uz Prezidentūras sagatavotā diskusiju dokumenta.

Paziņojumā Eiropas Komisija piedāvā sešus mērķus, kurus jaunajam elektroenerģijas tirgus modelim būtu jāsasniedz:

* Tirgus funkcionēšanas un tirgus signālu uzlabošana;
* AER integrācija tirgū;
* Mazumtirdzniecības un vairumtirdzniecības tirgu saskaņošana un patērētāju lomas stiprināšana;
* Eiropas risinājuma attīstība apgādes drošībai;
* Reģionālās sadarbības veicināšana;
* Pārvaldības uzlabošana.

Sanāksmē tiek plānotas divas darba sesijas, kuru laikā dalībvalstu delegāciju vadītāji apmainīsies ar viedokļiem par šādām diskusiju tēmām, atbildot uz Prezidentūras sagatavotiem jautājumiem:

1. Tirgus pilnveide un atjaunojamās enerģijas (turpmāk AER) integrācija;
2. Elektroapgādes drošums.

Vienlaikus sanāksmes ietvaros tiek organizēta darba pusdienu paneļdiskusija par šādiem jaunā elektroenerģijas tirgus modeļa elementiem: pieprasījuma puses reakciju, patērētāju iesaisti, sadales sistēmas operatoru lomu.

**a) Tirgus pilnveide un AER integrācija**

Eiropas Komisija 2015.gada 15.jūlijā publicēja paziņojumu, “Sabiedriskās apspriešanas sākšana par jaunu elektroenerģijas tirgus modeli”. EK jaunās elektroenerģijas tirgus dizaina iniciatīvas mērķis ir veicināt savstarpēji savienotu un integrētu iekšējo elektroenerģijas tirgus darbību, lai elektroenerģija varētu brīvi plūst, kur un kad tā ir visvairāk nepieciešama, gūstot maksimālu labumu sabiedrībai no pārrobežu konkurences – nodrošinot uzticamu un izmaksu ziņā pieejamu elektroenerģiju lietotājiem, sekmējot atjaunojamo energoresursu (turpmāk – AER) izmantošanu, attīstot jaunas tehnoloģijas, piemēram kā viedos tīklus, viedo datu uzskaiti, “viedās” mājas, iekārtas pašu lietotāju elektrības ražošanai un uzglabāšanas iekārtas, sniedzot iedzīvotājiem iespēju samazināt savus enerģijas rēķinus un aktīvi piedalīties elektroenerģijas tirgū.

Paziņojumā Eiropas Komisija vērš uzmanību tam, ka pašlaik ES elektroenerģijas tirgus saskaras ar vairākiem izaicinājumiem līdz ar tā pakāpenisku atvēršanu un integrāciju, vienlaikus turpinot īstenot elektroenerģijas ražošanas dekarbonizāciju. Paziņojumā Eiropas Komisija vērš uzmanību uz nepieciešamību turpināt elektroenerģijas tirgus pilnveidi un tādēļ aicina izveidot nosacījumus efektīvai īstermiņa pārrobežu tirgus darbībai. Vienlaikus Eiropas Komisija aicina strādāt pie ilgtermiņa elektroenerģijas tirgus attīstības, lai radītu atbilstošus apstākļus un nepieciešamo ilgtermiņa prognozējamību investīciju piesaistei. Investīcijas nepieciešamas gan ražošanas jaudās, gan pārvades infrastruktūrā, lai nodrošinātu optimālu elektroenerģijas sistēmas darbību.

Viens no izaicinājumiem elektroenerģijas tirgus darbībā ir arvien plašāka nepastāvīgo AER izmantošana (saules un vēja enerģija) elektroenerģijas ražošanā. Šīs enerģijas ražošanas tehnoloģijas ir saņēmušas būtisku publisko atbalstu un izaugušas līdz labi attīstītu enerģijas ražošanas tehnoloģiju līmenim, ko arvien plašāk izmanto elektroenerģijas ražošanas uzņēmumi. Nepastāvīgo atjaunojamo energoresursu plaša izmantošana rada izaicinājumus gan attiecībā uz tirgus spēju noteikt atbilstošu cenu par elektroenerģiju un sistēmas izmantošanu, gan attiecībā uz elektroenerģijas sistēmas drošu un efektīvu darbību, kas spēj pielāgoties mainīgiem elektroenerģijas ražošanas apjomiem. Attiecīgi Eiropas Komisija vērš uzmanību uz nepieciešamību izveidot tādu elektroenerģijas tirgu, kas ļautu gan AER efektīvi darboties tirgū, gan tirgum raidīt nepieciešamos cenu signālus, lai nodrošinātu ne tikai zemu elektroenerģijas cenu, bet arī apgādes drošumu un elastību. Tāpat jāturpina meklēt labāki atbalsta mehānismi turpmākai AER izmantošanai.

Vienlaikus elektroenerģijas tirgū ienāk jauni tirgus spēlētāji, kas piedāvā samazināt elektroenerģijas patēriņu atbilstoši elektroenerģijas cenai. Šādi patēriņa puses mehānismi ļauj samazināt elektroenerģijas cenu, samazinot pīķa pieprasījumu, kā arī rada iespēju veidot optimālu elektroenerģijas tirgus infrastruktūru, kad nevajadzētu nodrošināt lielas rezerves jaudas pīķa patēriņam.

Nīderlandes prezidentūra aicina ministrus diskutēt par šādiem jautājumiem:

* Kādi jūsuprāt ir trīs galvenie politikas pasākumi, kas palīdzētu sagatavot elektroenerģijas tirgu vēl lielākai AER daļai, un kas palīdzētu AER ražotājiem pilnībā integrēties elektrības tirgū un palielinātu elektroenerģijas sistēmas elastību?
* Kā reģionālā sadarbība varētu palīdzēt elektroenerģijas tirgus integrācijai un plašākai pārrobežu tirdzniecībai?
* Līdz kādam līmenim dalībvalstis būtu gatavas pieņemt svārstīgākas elektroenerģijas cenas nākotnē, tai skaitā ietverot augstas cenas periodos ar elektroenerģijas deficītu?

**Latvijas nostāja:**

Latvijā jau šobrīd atjaunojamie energoresursi (turpmāk – AER) veido vairāk kā 50% no saražotās elektroenerģijas. Turpmāka AER izmantošana ir atbalstāma, jo tā stiprina enerģētisko drošumu, samazinot atkarību no importētajiem energoresursiem, un veicina pāreju uz oglekļa mazietilpīgu ekonomiku.

Lai palīdzētu sagatavot elektroenerģijas tirgu vēl lielākai AER daļai, pirmkārt,ir būtiski izvairīties no AER tehnoloģiju pārsubsidēšanas. Ņemot vērā, ka AER valsts atbalsta pasākumi būtiski ietekmē elektroenerģijas tirgus darbību un elektroenerģias cenu patērētājiem, jātiecas uz izmaksu efektīviem valsts atbalsta nosacījumiem un pakāpenisku to saskaņošanu reģionālā un ES līmenī.

Otrkārt, AER integrācijai elektroenerģijas tirgū svarīgi ir nodrošināt pienācīgus tehniskos risinājumus un elektroenerģijas pārvades tīkla (Latvijas gadījumā kā vienu no piemēriem var minēt projekta “Kurzemes loks” pabeigšanu) un sadales tīklu attīstību, tādējādi AER nodrošinot piekļuvi kopējai elektroenerģijas infrastruktūrai un veicinot saražotās enerģijas atbilstību pieprasījumam.

Treškārt, šajā kontekstā pie būtiskiem elementiem AER elektroenerģijas potenciāla izmantošanai ir pieskaitāma ražošanas decentralizācija un neto uzskaites sistēmas izmantošana.

Pilnveidojot elektroenerģijas tirgus darbību, reģionāli koordinēta un saskaņota rīcība būs nozīmīgs priekšnoteikums. Tam par pamatu ir jāizmanto esošie veiksmīgi funkcionējošie formāti, piemēram Nord Pool birža. Attīstot jaunus tirgus pakalpojumus, piemēram, patēriņa pusē vai veidojot finanšu instrumentus tirgus risku samazināšanai, reģionāli saskaņota pieeja var palīdzēt uzņēmumiem darboties pārrobežu līmenī. Tas ļautu uzņēmumiem, piemēram, ar saskaņotu prasību palīdzību, samazināt to darbības izmaksas un palielināt tirgus apmēru, tādējādi palielinot arī uzņēmumu savstarpējo konkurenci. Vienotas administratīvās prasības ļautu uzņēmumiem vieglāk veidot reģionāla līmeņa uzņēmējdarbības modeļus. Reģionālā līmenī saskaņota rīcība ar atjaunojamo energoresursu atbalsta shēmām un saistītajiem nodokļiem, palīdzētu mazināt reģionālā tirgus darbības traucējumus un palīdzētu elektroenerģijas tirgum efektīvāk darboties atbilstoši cenu signāliem. Šādus jautājumus efektīvi var risināt Baltijas enerģētikas tirgus starpsavienojumu plāna (turpmāk BEMIP) ietvaros.

Latvija piekrīt, ka nākotnes elektroenerģijas tirgus modelim ir jābalstās uz cenām, kas atspoguļo elektroenerģijas piedāvājumu un pieprasījumu tirgū, kā arī atbilstoši nodrošina efektīvu pieejamo pārvades jaudu izmantošanu. Lai nodrošinātu efektīvu tirgus darbību un izvairītos no nesamērīgiem cenu pieaugumiem ir svarīgi uzturēt arī atbilstošu bāzes jaudu apjomu. Izmaksu efektivitātes nolūkos šādas jaudas apmērs būtu jāskata reģionālā griezumā. Ir svarīgi novērst risku, ka zemu elektroenerģijas cenu ietekmē, reģionā netiek nodrošinātas atbilstošas investīcijas ražošanas jaudās.

**b) Elektroapgādes drošums**

Eiropas Komisija komunikācijā “Sabiedriskās apspriešanas sākšana par jaunu elektroenerģijas tirgus modeli” vērš uzmanību arī jautājumam par elektroapgādes drošumu. Tā norāda, ka vairākās valstīs tiek prognozēts ražošanas jaudu iztrūkums, ko rada novecojošo ražošanas iekārtu slēgšana un investīciju trūkums jaunās jaudās.

Valstis, rūpējoties par energoapgādes drošumu, attiecīgi ir izvēlējušās veidot jaudas mehānismus, kas paredz maksājumus par pieejamo jaudu, nevis par piegādāto elektroenerģiju. Eiropas Komisija norāda, ka šādi mehānismi var radīt riskus efektīvai ES iekšējā elektroenerģijas tirgus darbībai, palielinot nevienlīdzīgu konkurenci starp elektroenerģijas ražotājiem, kā arī rada papildus izmaksas elektroenerģijas sistēmas darbības nodrošināšanai.

Eiropas Komisija uzsver, ka reģionāla sadarbība jaudu plānošanā un attiecīgi pietiekamu pārrobežu starpsavienojumu izbūve varētu vairumā gadījumu novērst valstu elektroapgādes drošuma riskus. Eiropas Komisija norāda, ka daži no risinājumiem varētu būt saistīti ar enerģijas ražošanas pietiekamības metožu saskaņošanu un skaidru sistēmas pietiekamības standartu definēšanu, kā arī ar reģionāli izmantojamu jaudu mehānisma (vai dažu mehānismu) etalonmodeļa izstrādi.

Eiropas Komisijas pausto bažu un gaidāmo priekšlikumu kontekstā Nīderlandes prezidentūra aicina ministrus diskutēt par šādiem jautājumiem:

* Kā mēs varam nodrošināt nepieciešamos cenu signālus investīcijām elektroenerģijas tirgū?
* Kā reģionālā sadarbība var palīdzēt mazināt bažas par elektroapgādes drošumu izmaksu efektīvā veidā un kādi ir labākie piemēri?
* Kādi varētu būt svarīgākie elementi ciešākai sadarbībai elektroapgādes drošuma veicināšanai reģionālā un ES kontekstā?

**Latvijas nostāja:**

Efektīvs elektroenerģijas tirgus spēj dot nepieciešamos signālus investīcijām ražošanas jaudās.

Baltijas reģions darbojas elektroenerģijas biržas Nord Pool ietvaros, kas palīdz nodrošināt nepieciešamo tirgus darbības efektivitāti. Vienlaikus atbilstošas pārrobežu infrastruktūras izbūve ar ES līdzfinansējumu, veido atbilstošu sistēmu uzlabotai tirgus darbībai.

Ilgtermiņā Baltijas valstīm jāatrod optimāls risinājums desinhronizācijai no trešo valstu IPS/UPS tīkliem, kas palīdzētu stiprināt enerģētisko drošumu un mazināt ģeopolitiskos riskus. Lai stiprinātu vienotu reģionāla līmeņa elektroenerģijas tirgus darbību un neradītu šķēršļus tā funkcionēšanai, Baltijas valstīm ir jāvienojas par vienotu pieeju elektroenerģijas tirdzniecības nosacījumiem ar trešajām valstīm.

Būtisks tirgus izveides elements ir elektroenerģijas piegādes drošums, tajā skaitā jaudu pietiekamības jautājums. Latvija atbalsta preventīvās darbības plānu, kas ietvers riska novērtējumu, un ārkārtas pasākumu plānu izveidi. Latvija uzskata, ka attiecībā uz elektroapgādes drošumu, būtu nepieciešams veicināt reģionālo sadarbību un koordināciju ES līmenī, balstoties uz esošiem sadarbības formātiem, piemēram, BEMIP.

Latvija atbalsta harmonizētas metodikas jaudas pietiekamības noteikšanai valstu, reģionu un ES līmenī ieviešanu. Latvija atzīst, ka reģionālās koordinācijas pasākumi un to tālāka attīstība ar citām Baltijas un Skandināvijas valstīm Latvijai ir ļoti nozīmīga. Jaudu pietiekamības noteikšanas reģionālā koordinācija veicinātu energoapgādes drošuma uzlabošanu gan visā reģionā, gan atsevišķās dalībvalstīs. Turklāt, ievērojot Baltijas elektroenerģijas sistēmu mazos izmērus, tiktu iegūts arī sociālekonomisks labums optimālu investīciju un ekspluatācijas organizēšanā. Vienota pieeja mērķu sasniegšanā mazinātu tirgus dalībnieku riskus un izmaksas.

Latvija atbalsta ES vienotu pieeju attiecībā uz jaudas tirgiem. Vienota pieeja varētu būt īstenota, izstrādājot ES kopīgus noteikumus pēc tīkla kodeksu principa. Latvija uzskata, ka vienoti noteikumi radītu priekšnosacījumus arī vienota ES elektroenerģijas jaudas tirgus izveidei un tā integrāciju ar jau labi funkcionējošo elektroenerģijas tirgus modeli, tā veicinot konkurenci jaudu attīstībā, neradot tirgus kropļojumus. Mehānisma izstrādē būtu svarīgi ievērot jau izstrādātos tīkla kodeksus, vienlaikus risinot energoapgādes drošuma jautājumus. Latvija uzskata, ka ir nepieciešams turpināt diskusijas par jaudas maksājumiem, vērtējot to priekšrocības un trūkumus.

**2. Pusdienu paneļdiskusija par patēriņa puses pasākumiem un patērētāju un sadales sistēmas operatoru lomu**

Pusdienu laikā ir paredzēta paneļdiskusija par to, kā veicināt patērētāju aktīvāku dalību elektroenerģijas tirgū. Pēc paneļdiskusijas ministriem būs iespēja uzdot jautājumus paneļa dalībniekiem.

ES elektroenerģijas tirgū ir vērojama arvien lielāka ražošanas jaudu decentralizācija un patērētāju iesaiste elektroenerģijas ražošanā nelielos apmēros, kā arī tiek attīstīti pieprasījuma reakcijas pakalpojumi. Šādam attīstības virzienam ir jāparedz atbilstošs regulējums gan attiecībā uz patērētāju, gan sadales sistēmas operatoru, gan saistīto pakalpojuma sniedzēju lomām.

Paneļdiskusijā paredzēts diskutēt par sekojošiem jautājumiem:

* Svarīgākajām regulējuma un politiskajām barjerām, kas ir jāpārvar, lai izmantotu pieprasījuma puses pasākumu potenciālu;
* Kā var veicināt aktīvāku patērētāju iesaisti nākotnes elektroenerģijas tirgū?
* Kā būtu jādefinē sadales sistēmas operatoru loma, lai novērstu tirgus darbības traucējumus un nodrošinātu tirgus darbības neitralitāti?
* Kāda loma būtu uzticama sadales sistēmas operatoriem, lai tie risinātu problēmas vietējā līmenī?
* Kādu lomu jaunajā tirgus modelī varētu spēlēt tādi tirgus dalībnieki, kā agregatori, lai veicinātu patēriņa puses aktivitāti tirgū?

**Latvijas nostāja:**

Latvija atbalsta patēriņa puses aktīvāku iesaisti elektroenerģijas tirgus darbībā. Veidojot regulējumu patēriņa puses pasākumiem, ir būtiski nodrošināt skaidru sadales sistēmas operatoru lomu, kas nodrošinātu tirgus darbības efektivitāti par optimālām izmaksām. Patērētāju puses pasākumu plašākai izmantošanai ir nepieciešams materializēt patērētāju ieguvumus no aktīvas līdzdalības tirgū. Patērētāju aktivitāte palīdzētu stiprināt sistēmas elastību iepretim mainīgiem enerģijas ražošanas apjomiem, tādējādi radot vērtību sistēmas stabilitātes nodrošināšanai. Lai turpinātu attīstīt vienotu ES iekšējo enerģētikas tirgu, būtiski ir attīstīt nosacījumus patēriņa puses aktivitātēm reģionālā līmenī.

Latvija uzskata, ka viens no galvenajiem nākotnes tirgus modeļa elementiem ir cenas patērētājiem un tirgus elastība. Elektroenerģijas cenas svārstības ietekmēs būtiski arī tos gala patērētājus, kas nevar ievērojami mainīt patēriņa laiku un intensitāti. Atbilstošu finanšu instrumentu attīstība var būt risinājums patēriņa un izmaksu elastīguma pielāgošanai. Latvija atbalsta Eiropas Komisijas iniciatīvu stiprināt patērētāju interešu aizsardzību un pievērsties mazumtirdzniecības tirgus problēmām.

Būtiski ir nodrošināt, ka sadales sistēmas operatori darbojas kā neatkarīgi tirgus koordinatori. To darbība ir jābalsta uz izmaksu un ieguvumu analīzi, atbilstoši sabiedrības interesēm. Vienlaikus tiem ir jānodrošina optimāla elektroenerģijas sistēmas darbība, kas nodrošinātu sistēmas darbības drošumu, augstu piegāžu kvalitāti, nediskriminējošu piekļuvi sistēmai un caurskatāmu piekļuvi informācijai.

**3. Latvijas delegācijas sastāvs**

Delegācijas vadītājs: **R.Šņuka,** Valsts sekretāra vietniece;

Delegācijas dalībnieki: **G.Eglītis**, Ministra ārštata padomnieks ekonomikas jautājumos;

**M.Zjurikova,** Specializētais atašejs - nozares padomniece.

Iesniedzējs:

Ministru prezidenta biedrs,

Ekonomikas ministrs A.Ašeradens

Vīza:

Valsts sekretāra pienākumu izpildītājs,

Valsts sekretāra vietnieks R.Aleksejenko

01.04.2016

1878

Dzintars Kauliņš tel. 67013263

Dzintars.Kaulins@em.gov.lv

1. COM (2015) 340 [↑](#footnote-ref-1)